Επιθετικό ελικόπτερο AH-64DHA Apache Longbow της Αεροπορίας Στρατού συνετρίβη σήμερα περί ώρα 08:50 στη θαλάσσια περιοχή του Κόλπου Ορφανού, κατά τη διάρκεια δραστηριοτήτων της Εθνικής Διακλαδικής Άσκησης ΣΑΡΙΣΑ–2016 που βρίσκεται σε πλήρη εξέλιξη. Οι δύο έμπειροι χειριστές του 2ου Τάγματος Επιθετικών Ελικοπτέρων (βαθμού Ταγματάρχη και Υπολοχαγού) διακομίστηκαν άμεσα στο 424 Γενικό Στρατιωτικό Νοσοκομείο Θεσσαλονίκης για τις απαραίτητες ιατρικές εξετάσεις, τα αποτελέσματα των οποίων κατέδειξαν ότι δεν διατρέχουν κανένα κίνδυνο. Ήδη έχει αποσταλεί εξειδικευμένο κλιμάκιο ελέγχου στην περιοχή του ατυχήματος για τη διερεύνηση των συνθηκών, καθώς και την ανέλκυση του ελικοπτέρου.

Το συμβάν κατεγράφη σε βίντεο όπου το ελικόπτερο AH-64DHA Apache Longbow εμφανίζεται να πραγματοποιεί ελιγμό απαγκίστρωσης στην ακτή υπό αδιευκρίνιστα δεδομένα πτήσης (ταχύτητα, ύψος) και να προσκρούει στην επιφάνεια της θάλασσας κατά την ολοκλήρωσή του.